b'\n_START_ARTICLE_\nZollinger-Ellisonov sindrom\n_START_SECTION_\nEpidemiologija\n_START_PARAGRAPH_\nGre za izjemno redko bolezen, a natan\xc4\x8dne epidemiologije bolezni ne poznamo. V Zdru\xc5\xbeenih dr\xc5\xbeavah Amerike ocenjujejo, da je pojavnost (incidenca) bolezni okoli 0,1 do 1\xc2\xa0% bolnikov s pepti\xc4\x8dno razjedo. Slovenski avtorji ocenjujejo, da se bolezen pojavi letno pri 0,1 do 3 posameznikih na 10 milijonov prebivalcev. Verjetno so ocene pogostnosti podcenjene. Bolniki z neugotovljenim Zollinger-Ellisonovim sindromom imajo namre\xc4\x8d pogosto simptome pepti\xc4\x8dne bolezni, ki se jih da obvladati z obi\xc4\x8dajnimi odmerki zdravil, ki zavirajo \xc5\xbeelod\xc4\x8dno sekrecijo. Ve\xc4\x8dina bolnika bolnikov je ob diagnozi starih med 20 in 50 let, Mo\xc5\xa1kih je 1,5-krat ve\xc4\x8d kot \xc5\xbeensk.\n_START_SECTION_\nZnaki in simptomi\n_START_PARAGRAPH_\nVe\xc4\x8d kot 90\xc2\xa0% bolnikov razvije pepti\xc4\x8dne razjede, ki so najve\xc4\x8dkrat \xc5\xa1tevilne in merijo manj kot 1\xc2\xa0cm v premeru, najpogostej\xc5\xa1e so v za\xc4\x8detnem in kon\xc4\x8dnem delu dvanajstnika ter v te\xc5\xa1\xc4\x8dem \xc4\x8drevesu (jejunumu). Pri bolnikih se pogosto pojavljajo driske zaradi nezmo\xc5\xbenosti reabsorbcije velikih koli\xc4\x8din \xc5\xbeelod\xc4\x8dnega soka, inaktivacije encimov trebu\xc5\xa1ne slinavke ob nizkem pH. Razvijeta se malabsorbcija in steatoreja (\xc4\x8dezmerna koli\xc4\x8dina ma\xc5\xa1\xc4\x8dob v blatu). Gastrin v visokih koncentracijah zavira absorbcijo natrija in vode v tankem \xc4\x8drevesu. Bolnike lahko ogro\xc5\xbea hipokaliemija.'